b'\n_START_ARTICLE_\nCyril Genik\n_START_SECTION_\nLiv og arbejde\n_START_PARAGRAPH_\nCyril Genik blev f\xc3\xb8dt i Bereziv Nyzhnii i Galicien og studerede i Kolomyja, f\xc3\xb8r han flyttede til Ivano-Frankivsk, hvor han afsluttede sin l\xc3\xa6reruddannelse. Han modtog en bachelorgrad i Lviv, f\xc3\xb8r han blev udn\xc3\xa6vnt til l\xc3\xa6rer i Nadvirna i 1879. I 1882 vendte Genik tilbage til sin hjemby og grundlagde der en skole. Engang i 1880\'erne etablerede han en m\xc3\xb8lle og et andelsselskab. I 1890 blev han valgt til byr\xc3\xa5det i Kolomyja. _NEWLINE_Genik m\xc3\xb8dte p\xc3\xa5 et tidspunkt Joseph Oleskiw, som havde opfordret ukrainerne til at emigrere til Canada. Oleskiw spurgte Genik, om han var interesseret i at lede den n\xc3\xa6ste gruppe af emigranter p\xc3\xa5 deres rejse til Canada og hj\xc3\xa6lpe dem med bos\xc3\xa6tningen. Genik accepterede og sammen med sin kone og fire b\xc3\xb8rn, f\xc3\xb8rte han en gruppe p\xc3\xa5 64 ukrainere til Quebec, hvor de ankom den 22. juni 1896._NEWLINE_Genik f\xc3\xb8rte f\xc3\xb8rst gruppen til Winnipeg, derefter til Stuartburn i Manitoba, der blev det f\xc3\xb8rste ukrainsk-canadiske samfund i det vestlige Canada. I august s\xc3\xb8gte Genik om tilladelse til at bo i Stuartburn, men skiftede hurtigt mening og flyttede til Winnipeg. Samme m\xc3\xa5ned foreslog Oleskiw, at det canadiske indenrigsministerium skulle ans\xc3\xa6tte Genik som administrator for udl\xc3\xa6ndingemyndighedernes sager vedr\xc3\xb8rende Ukraine og som overs\xc3\xa6tter, n\xc3\xa5r det var n\xc3\xb8dvendigt. I sin stilling , tog han imod indvandrerne i Quebec og opfordrede dem til at afl\xc3\xa6gge deres gamle traditioner.  Hans arbejdsbyrde steg betydeligt i takt med m\xc3\xa6ngden af indvandrere fra Ukraine. _NEWLINE_I 1898 var han fuldtidsansat l\xc3\xb8nmodtager i den canadiske regering. I 1899 etablerede Genik en Taras Sjevtjenko l\xc3\xa6ssal i sit hjem og den f\xc3\xb8rste canadiske avis p\xc3\xa5 ukrainsk, \xe2\x80\x9dDen Canadiske Landmand\xe2\x80\x9d (Kanadyiskyi Farmer) i 1903. Selvom Genik ikke selv var religi\xc3\xb8s, mente han at en kristen kirke skulle oprettes uafh\xc3\xa6ngig af de gr\xc3\xa6sk-ortodokse og russisk-ortodokse traditioner og derfor grundlagde han en selvst\xc3\xa6ndig kirke i samarbejde med Winnipegs presbyterianske kirkes pr\xc3\xa6ster i 1903-1904. _NEWLINE_Efter det f\xc3\xb8derale valg i Canada i 1911, hvor det liberale demokratiske parti tabte, mistede Genik sit arbejde og trak sig tilbage fra det offentlige liv. Han bosatte sig for en tid i USA, men vendte tilbage til Winnipeg f\xc3\xb8r sin d\xc3\xb8d. _NEWLINE_Genik var p\xc3\xa5 dette tidspunkt s\xc3\xa5 ber\xc3\xb8mt blandt den ukrainske befolkning i Canada , at han fik tilnavnet "Den Canadiske Zar".'